
Spremna misel

Knjigo posvečam spominu na pokojnega moža Ivana Vodopivca, s katerim sva skupaj preživela 56 let v veliki medsebojni ljubezni in povezanosti. To so bila najlepša leta najinega življenja, čeprav v marsičem tudi težka. Oba sva bila rojena novembra 1938, le s šestimi dnevi razlike.

V otroštvu se nisva poznala, saj sva se rodila vsak na drugem koncu Slovenije. Oba pa naju je prizadelo dogajanje v najinem zgodnjem otroštvu, posebno moža, ki je pozneje dobil status žrtve vojnega nasilja. Napisala bom kar partizanskega nasilja, kajti tisti, ki so počenjali takšne grozote, kakršne je doživel v otroštvu moj mož, so sami sebe imenovali partizane in nosili rdečo zvezdo na kapah. Gledano s poštenega, človeškega vidika, so bile to zveri v človeški podobi. Partizanstvo in vojno so le izkoristili za svojo korist, za opravičevanje zverinskih dejanj, pozneje po vojni pa za pridobitev privilegijev sebi, pa celo svojim naslednikom, ki so jim že v zgodnji mladosti oprali možgane in jim prikazovali svoja zločinska dejanja kot herojski boj z okupatorjem.

Tako vzgojeni mladi še danes s svojim nepoznavanjem zgodovinske resnice delajo razdor med slovenskim narodom.

Upam, da bo moja knjiga, če jo bo seveda kdo od teh prebral, tudi pripomogla, da bodo spoznali pravo resnico.

Napisano je v največji meri opis življenja, kot nama je z možem ostalo v spominu iz otroštva. Ta doživetja sva pozneje pripovedovala drug drugemu in jih tudi skupaj podoživljala kot težke posledice, posebno v zdravju.

Vsa zgodba je popolna resnica, saj so najine spomine iz otroštva pozneje potrdili in dopolnili najini starši, sorodniki, sosedje, prijatelji in nekateri pisci knjig o vojnih in povojnih grozotah.
Je pa moj zapis tudi čudovita ljubezenska zgodba dveh mladih – mojega moža in mene –, rojenih v tistih težkih vojnih časih in živečih pozneje v času komunizma, ko sva prav zaradi velike medsebojne ljubezni uspela zaživeti lepo skupno življenje in premagovati krivice, ki sva jih doživljala pod novo oblastjo. Najina ljubezen bo živela preko groba, kjer počiva moj mož, saj on je le odšel naprej v lepši svet, kjer ni krivic, žalosti in solza. Tam me čaka. Meni pa je dana možnost, da napišem to zgodbo in ob tem lažje prebolevam svojo samoto. Vmes pa prebiram najina ljubezenska pisma in pesmi, ki sva si jih nekoč pisala. Pa še eno nalogo sem si zadala. Poskušala bom poiskati kosti moževega očeta, mojega tasta, ki počivajo v gozdu, kjer je bil ubit od enega »partizanskega heroja« in jih prenesti v grob na pokopališče, kjer danes že počiva moj mož ob svoji mami. S tem bom izpolnila tudi željo moža, ki jo je izrekel tisto noč kot otrok, ko so mu partizani »vzeli« očeta in je prosil: »Jaz bi pa pri ateku ajal«.

2. Moja, moja za vedno
Tistega mrzlega novembrskega dne, davnega leta 1958 sem stala, kakor že mnogokrat prej, na peronu železniške postaje v Celju in čakala na vlak, da me popelje tja doli v dolino ob Savi, natančneje na železniško postajo na Blanci, od koder sem se vozila že peto leto na šolanje na učiteljišče v Celju. Pred nekaj dnevi sem dopolnila 19 let in moje šolanje se je počasi iztekalo.

Peron je bil pust in dolgočasen, kakor so pač vsi železniški peroni. Navadila sem se že tega. Včasih sem opazovala prihajajoče in odhajajoče potnike, največkrat pa sem se naslanjala na železno ograjo, ki je zapirala peron in so jo odprli šele ob prihodu vlaka. Takrat smo vsi čakajoči potniki planili k izhodu, da smo dobili v vlaku sedež. Moja vožnja je vedno trajala dve uri, zato sem rada sedela, da sem lahko pisala nalogo ali brala kako knjigo. Na peron sem prihajala pravočasno, kajti zamuda tega vlaka je pomenila odhod šele zvečer. Moji sovozači niso bili tako navajeni, zato sem stala največkrat kar sama na peronu in imela možnost razgledovati se naokrog. Pogled se mi je pogosto ustavil na griču nad naseljem na drugi strani železniške proge. Tam je stala med dvema lipama cerkev, ki me je zelo spominjala na baziliko Lurške Matere božje v Rajhenburgu, današnji Brestanici. Ta bazilika mi je bila zelo ljuba. V njej sem bila krščena, tu sem prejela prvo sveto obhajilo in bila birmana. Iz moje vasi Kladje nad Blanco je bilo tja hoje kar eno uro. Smo pa s straši hodili po makadamski cesti ob nedeljah tja peš k maši in drugim svečanostim. Že kot otrok sem neizmerno uživala v njeni mogočni zunanjosti in posebni notranji lepoti. Zato sem, ko sem stala na peronu v Celju in gledala cerkev na griču, največkrat razmišljala, komu je posvečena in kakšna je njena notranjost. Takrat dijaki, zlasti vozači, nismo imeli možnosti pohajkovati po Celju in njegovi okolici ter ju spoznavati, pa tudi šola tega ni pustila, prav tako tega ni omogočala.

Tisti dan mi je pogled zopet večkrat ušel gori na griček, vmes pa sem seveda tu in tam pogledala tudi po peronu. In glej čudo! Tam ob prodajalni časopisov sem uzrla mladega, visokoraslega fanta, lahno skodranih svetlih las in čudovito modrih oči, oblečenega v svetlo modro bundo, temno modre hlače in z veliko aktovko v rokih. Kar nisem mogla umakniti pogleda od njega, posebno še, ker se mi je zdel tako resen. To sem zelo cenila pri svojih sošolcih in sovozačih, a žal je bilo takih zelo malo. Sama sem bila za svoja mlada leta zelo resna, morda celo preveč, so menili nekateri.

Kmalu sem ugotovila, da je fant opazil, da ga pogledujem. Postalo mi je malo nerodno. Pozneje mi je v neki pesmi zapisal, da je opazil na mojem obrazu rahel nasmešek, a tako blag in mil, kot še nikoli doslej pri nobenem dekletu.

Takole je zapisal:

Potujem daleč službeno v neznani kraj, 
korak na peronu zaustavim,

oči zazro se v njej pogled,

se lica nežno nasmejijo,

pa lepe slutnje meni v srcu se zbudijo.

Očitno nekoliko spodbujen od mojega ne zavedajočega nasmeha, se mi je približal. Prijazno je pozdravil in vprašal, kam potujem. Povedala sem, da iz šole domov. On pa se je predstavil z imenom in priimkom in dodal, da tudi on čaka na isti vlak, ker potuje službeno na Hrvatsko. Seveda sem tudi jaz morala povedati svoje ime in priimek: zapisala sem Fanika Jug. Sicer pa me je zajela neka trema. V tisti zadregi mi je pogled spet poletel tja gori k cerkvici na gričku, pa sem se znašla in vprašala, kako se imenuje ta cerkev in izrazila željo, da bi jo enkrat rada videla od blizu. Povedal mi je, da je to cerkev Sv. Jožefa, da gre včasih tudi gor k maši, čeprav stanuje v Bukovžlaku pri Teharjah. Jaz seveda nisem imela pojma, kje je to. Pa se je še ponudil, da me enkrat popelje tja gor, kar sem z veseljem sprejela.

Med tem je pripeljal vlak in skupaj sva vstopila in sedla skupaj v isti kupe. Tu je pogovor nekoliko lažje stekel in marsikaj sva si povedala drug o drugem. Tudi ta del najinega prvega srečanja je pozneje v pesmi izrazil takole:

In spomnim se, kak je bilo,

ko v vlaku skupaj sva sedela, 
ta čas zaljubil sem se v njo,

pa še naslov mi svoj je razodela.

Tudi meni je bil modrooki plavolasec zelo všeč. Najraje bi se z njim še kar naprej peljala. Kar prehitro je prišla moja postaja in pripravila sem se za izstop. Pospremil me je do vrat, mi podal roko in povedal, da se bo drugo jutro vračal prav s tistim vlakom, s katerim sem mu v razgovoru razkrila, da se zjutraj vozim v šolo. Po mojem izstopu sva si še kar nekaj časa mahala v slovo.

Tisto noč sem doma zelo nemirno spala. Kar naprej sem razmišljala, ali ga bom drugo jutro videla ali ne, ali bo res na vlaku. Zjutraj sem bila ob 5. uri že na postaji. Zgodaj je bilo, a ni bilo težko. Vlak sem nestrpno pričakovala. Že ob prihajanju sem zagledala ob odprtem oknu njegov obraz in mahajočo roko. Stekla sem do vagona, on pa je že stal ob odprtih vratih. Ko sva se nekoliko umaknila na hodnik, mi je dal roko, z drugo me je prijel okrog vratu, me stisnil k sebi in dal poljub. Jaz se seveda temu nisem upirala. Ko je še potem izrekel tiste čudovite besede: »MOJA, MOJA ZA VEDNO«, sem bila najsrečnejši človek na svetu. To je bil moj prvi poljub z moškim in besede, ki jih je izrekel, najlepše kar sem jih kdaj slišala, ne samo do tedaj, ampak tudi pozneje v življenju. V najinem skupnem življenju,, jih je še večkrat izrekel, vedno so mi ogrele srce in me spomnile na ta čudoviti dogodek na začetek najine skupne poti. Še danes, ko ga ni več ob meni, me potolažijo in blažijo bolečino, ker sem sama. Spomnim se tudi, da me je nekoč pozneje vprašal: »Kako sem si jaz prislužil to, da sva se midva našla?« Jaz pa sem mu v enem od pisem napisala:

Hvala, ker si, mar se ti to ne zdi čudovito? Jaz te nisem poznala, tebi je bil moj obstoj neznan. In kaj, če se nikoli najine življenjske poti ne bi srečale?
Morala sva se srečati, ker naju je Nekdo vodil. To sem prebrala v neki knjižici, a zdelo se mi je, da je prav za naju spisano.

Še danes verjamem, da je bil ta Nekdo božja volja in tudi moj mož je to verjel.

To je bil začetek najine skupne poti, najine sreče, najine nesmrtne ljubezni.

Seveda je moj ljubi izpolnil svojo obljubo in me neko soboto popoldne popeljal na Jožefov hrib, mi razkazal cerkev, skupaj sva pomolila, potem pa sedla na klopco na travniku pod cerkvijo in uživala v svoji mladostni ljubezni. Tako sva se videvala skoraj vsak dan do konca mojega šolanja v Celju. Prihajal me je čakat pred šolo ali prihitel na peron, da mi je dal poljub, predno sem se odpeljala. Ob zaključku šolanja sem ga povabila na skupni ples. Jaz se namreč teh plesov na šoli npr. ob novem letu nisem nikoli udeleževala in tudi nisem znala plesati. On pa me je takrat naučil. Tudi po tem dogodku je napisal pesem:

Plesala skupaj sva objeta, 

od ljubezni vsa prežeta, 
da bi vedno tak bilo, 
življenje moje zopet bo lepo, 
ti moja, moja si samo.

Po zaključku šolanja sem čakala doma, kje bom dobila mesto učiteljice. Enkrat, včasih pa tudi dvakrat na teden, sem šla v Celje, da sva se z ljubim srečala, sicer pa sva veliko drug drugemu pisala. Moj ljubi mi je večkrat tudi napisal pesem pa še zraven narisal dva srčka ali dve rožici. Še danes hranim in prebiram ta pisma. Tudi jaz sem mu včasih poslala kakšno pesmico, tega je bil še posebno vesel.

3. Kje je moj ati?
Doma so me večkrat spraševali, zakaj še toliko hodim v Celje. V začetku sem naštevala vse mogoče izgovore, ko pa je enkrat prišlo v roke očetu fantovo pismo, sem morala povedati resnico, kar sem nameravala storiti, ko bom odšla na službeno mesto. Povedala sem, da imam fanta, ki ga imam zelo rada, on pa mene. Oče je samo rekel: »Dovolj si stara, bodi pametna. Če tako misli kot piše (seveda je njegovo pismo prebral) mora biti kar v redu fant«. Potem me je še spraševal o njegovi druži in kje dela.

Očetu je bilo všeč, da je bil moj ljubi že zaposlen. Potem je še dejal, naj ga enkrat pripeljem pokazat. O fantovi družini sem malo vedela. O tem nisva kaj več govorila, bilo je premalo časa, vedela pa sem, da ima dve sestri in da živijo vsi skupaj z mamo kot najemniki v neki hiši v Bukovžlaku pri Teharjah. O očetu je fant povedal, da je že umrl. Opazila pa sem, da kadar je nanesel pogovor na njegove domače, je hitro spremenil temo, ali pa naredil meni kako ljubo gesto, npr. mi dal poljub in s tem sva potem končala. Tudi domov me ni vabil, povedal pa mi je, da zato, ker ima očima, ki je bolj siten. Povabil pa me je večkrat k svoji starejši sestri, ki je poročena živela in še danes živi na Teharski cesti ob Pocajtovem mlinu na Teharjah. Opazila sem, da ga ima sestra zelo rada, on pa njo. Povedal mi je tudi, da mu je veliko pomagala, ko je prišla iz Zagreba, kjer se je pri tetah izučila za frizerko in dobila službo v Celju.

Nekoč, ko sem spet prišla v Celje, me je kot po navadi že čakal na postaji. Običajno sva šla na avtobus in se odpeljala do sestre, od tu pa šla na sprehod v okolico. Takrat pa je dejal, da greva k njemu domov. Peljala sva se eno avtobusno postajo dalje, potem pa izstopila in šla peš v Bukovžlak. Med potjo mi je dejal, da ne smem biti razočarana, ker živijo vsi v eni sami skromni najemniški sobi, ki je last sosednjega kmeta. Bil je vznemirjen.

Tisti dan je bila doma samo mama z mlajšo sestro. Očima ta dan ni bilo doma. Mati me je zelo prijazno sprejela. Rekla je celo, da je njen Ivek res močno zaljubljen, saj kar naprej nekaj piše, tudi pesmi, ali pa je zelo zamišljen. Bila sem ji kar všeč. Sestra pa me je predvsem gledala.

Po skromnem kosilu sva se odločila, da greva malo v naravo v okolico. Držeč se za roke sva odšla po makadamski cesti, ki še danes pelje proti Blagovni oz. proti Dramljam. Po nekaj metrih sva zavila s ceste na pot, ki je peljala v hribček, nad katerim je bil gozd. Ko sva hodila proti gozdu in se ustavila ter obrnila pogled nazaj, se mi je zdel ta svet zelo lep. Pred nama Bukovžlak, za njim Celje, levo Teharje in na gričku nad njim cerkev, desno pogled na Pohorje, v dolini pod nama potoček, ob njem pa belo polje samih zvončkov. Iz gozda je bilo slišati petje ptic. Krenila sva še malo dalje v gozd, kjer je bilo veliko suhe praproti. Ko sva se že nekaj metrov v gozdu ustavila, sem mislila, zdaj me bo objel in poljubil. On pa je predlagal, da greva še malo dalje. Sama sem se čudila, zakaj toliko plitvih jam v tem gozdu. Pa se je začelo. Povedal je, da ljudje skrivaj govorijo, da je v vsaki taki jami nekdo pokopan. Ko sem se zdrznila, je nadaljeval, da je na ravnini pod gozdom, kamor nama je pogled še segel, nekoč po vojni stalo taborišče, kamor je povojna oblast zapirala ljudi, ki so prišli iz Avstrije, kamor so se po vojni kot domobranci zatekli pred partizani. Te ljudi so potem pobijali v tem gozdu, ali pa so jih odpeljali na streljanje kam drugam. Mnogi so pomrli že v taborišču in so jih potem tu pokopali. Med njimi so bili mladi, stari, moški, ženske pa tudi otroci. Povedal je tudi, da so cele kolone teh ljudi gnali prav mimo njihove hiše in jih je tudi sam videl. Dejal pa je še, da mu je očim povedal, da je videl, kako je bil studenec, ki je izviral pod tem hribom, včasih rdeč od krvi. Ker sem dejala, da je to grozno, me je objel in stisnil k sebi. Nato pa je nadaljeval, da ima občina namen ta del zasuti z odpadki iz Cinkarne, z žlindro pa zaliti manjšo kotanjo in jo spremeniti v smrdeče jezero. Potem sem vprašala ali so tudi njegovega očeta ubili tu, ali je bil tu zaprt. Odgovoril je, da ne. Dejal pa je, da so ga ubili podobni ljudje, kot so bili gospodarji tega taborišča. Potem je predlagal, da sva sedla na posušeno deblo na tleh, me stisnil k sebi in začel pripovedovati najhujšo zgodbo svojega življenja.

Njegova roka v moji roki je trepetala in videla sem, da bo vsak čas zajokal. S pritajenim, tresočim glasom je začel, najprej o svojem rojstvu. Takrat so stanovali še v Trnovljah pri Celju. Mati Jožefa in oče Ivan sta že imela hčer Milico. On se je rodil 19. novembra 1938. Oče je bil zelo vesel sinovega rojstva. To mi je pozneje povedala tudi mama. Napisala bom vse tisto, kar mi je povedal po svojem spominu, kar je njemu povedala mama, pozneje pa tudi meni njegovi sorodniki in sosedje.

Oče je po rojstvu Ivana iskal primernejši prostor za bivanje, da bi laže živeli. Našel je prazno hišo ob cesti v Bukovžlaku, kjer je najel večjo sobo. Kmetje so v tistih časih imeli poleg glavne hiše tudi hišo, kjer so prebivali delavci, ki so jih potrebovali za delo na kmetiji ali pa kdo drug. Oče je bil kmečki delavec. Opravljal je dela na polju, na travniku, v gozdu, popravilo hiš in podobno. Ljudje so ga imeli radi, ker je bil priden. Za plačilo je prinašal domov v glavnem tisto, kar so najbolj potrebovali, poljske pridelke za hrano, meso ob kolinah, mleko, jajca in podobno. Ko je mali Ivanček nekoliko odrastel, ga je oče včasih vzel s seboj na delo, da je bil deležen kmečke malice. Oče mu je celo izdelal voziček na štiri kolesa, po vzorcu kmečkega voza, s katerim se je Ivan igral, ko je oče delal. Še danes je v naši kleti in odlično ohranjen.

Oče največkrat ni spal doma. Večji kot je Ivanček bil, pogosteje očeta ponoči ni bilo doma. Kadar je imel oče Ivančka s seboj, ga je zvečer pripeljal domov, potem pa izginil v noč. Ko je Ivan spraševal mamo, kje je oče ponoči, je ta odgovorila, da dela. Šele pozneje je izvedel, da to ni bilo res. V tistem času so ponoči prihajali v vas neki čudni ljudje, ki so sami sebe imenovali partizani, domačini pa so jim rekli gošarji. Kadar so vdrli v kmečko hišo, so pobrali kar se je dalo, največ hrano, na primer meso v času kolin, obleko, pa tudi ure, prstane ipd. Včasih so odgnali tudi kako teličko ali pujsa ter zvezali gospodarja ali odraslega sina in ga vzeli s seboj. Tudi oče se je bal, da bi na tak način odpeljali tudi njega, in kdo bi potem skrbel za njegovo družino. Zato je spal pri nekem kmetu nad prašičjim hlevom. Ivan je večkrat slišal očeta, da kaj bi on delal med takimi partizani, ki samo jemljejo. Slišal je tudi ljudi, ki so se pritoževali, kaj bo, če jim bodo partizani vse pobrali. In to najhujše se je zgodilo tudi njemu.

Bil je 19. november 1944, Ivanček je imel rojstni dan, mama mu je spekla jajce. Očeta ves dan ni bilo domov. V poznem mraku se je prikazal s košaro dobrot, v kateri so bili hlebec kruha, klobase, suho sadje in še kaj. Zaklenili so vrata, zakrili okno z odejo, sedli za mizo in jedli. Potem je mati, ki je bila spet noseča, oba otroka spravila v posteljo in legla k njima, oče pa se je zavil v odejo in zlezel pod posteljo. Mali Ivanček kar ni hotel zaspati, tarnal je: »Jaz bi pa pri ateku ajal«. Končno je le utihnil. 
Naenkrat je zunaj zaropotalo, zaslišali so se udarci po oknu in vratih ter vpitje: »Odprite, slovenska partizanska vojska, prišli smo po Vodopivca!«. Mati se je dvignila, a ni se še uspela postaviti na noge, ko so že zrušili vrata in razbili steklo na edinem oknu. »Kje je Vodopivc?« so vpili. Na nek način so izvedeli, da je doma in navalil. Nekdo je gošarje obvestil, da bo Vodopivec ta večer doma. Sosedje gotovo ne, ker niso bili naklonjeni početju gošarjev. Oče je najbrž nekomu stopil na žulj. Otroka sta začela jokati, eden od partizanov je pristopil k postelji, naperil proti otrokoma puško in dejal, da ju bo kar ustrelil, če ne utihneta. Dva pa sta se sklonila pod posteljo in potegnila ven očeta. Takoj so ga zvezali, vzeli so mu uro, materi pa sneli z roke prstan, pobrali še nekaj odej, potem pa krenili z zvezanim očetom proti cesti. Mati in otroka so bosi tekli za njim in prosili, naj pustijo atija. Spet je eden proti njim naperil puško in zagrozil, naj izginejo, če ne bo vse postrelil. Pri tem je s kopitom puške močno oplazil mater. Ivan se je tega dobro spominjal, ker se mu je zarezalo v dušo. Povedal je, da so bili grdi, kosmati, da so grdo gledali, na glavah so imeli kape, na njih pa »velike rdeče zvezde«. Zato mu je sovraštvo do rdeče zvezde ostalo za celo življenje.

Očeta niso po tem videli nikoli več. Pozneje so izvedeli, da so ga odgnali nekam proti Dramljam in ob tem zajeli še nekaj mož ter ob tem izropali še nekaj hiš.

Med pripovedovanjem so tako Ivanu pa tudi meni tekle solze po licu. Vstala sem, ga prijela za glavo, se stisnila k njemu in ga poljubljala, on pa je dejal: »Ti si res moja, moja«.

Potem je dejal, da so še dolgo čakali in upali, da se oče morda le vrne ali od kod javi. Nekateri takrat ugrabljeni so se tudi iz tujine. Povedal je še, kako je skrit za grmom opazoval kolono ljudi – cele družine, ki so jo po vojni gnali mimo njihove hiše, če bi kje med njimi zagledal očeta, kajti gonjači na konjih so tudi imeli na kapah rdeče zvezde, le kosmati niso bili več. Tepli in suvali so ljudi v koloni s puškinimi kopiti kar s konj. Ivan je celo povedal, da se dobro spomni, kako je nek mladec na belem konju treščil s puško starega človeka po glavi, da je omahnil v obcestni jarek. Ko si je opomogel, je moral naprej s kolono, pomagali so mu bližnji. Drugo jutro so domačini ob cesti našli razne predmete, ki so jih ti reveži odvrgli ali pa so jim ob udarcih padli iz rok. Nekateri so potem to pobirali, mama pa si je obdržala malo porcelanasto skledico, ki jo še danes hranim.

Ivan je še nato povedal, kako težko je bilo potem živeti po vojni. Mati je med tem rodila tretjega otroka, hčerko, ki jo je moral prav on, še sam otrok, veliko paziti, da je lahko mati odšla na delo. V začetku je hodila na delo k kmetom, pozneje pa je dobila delo v tovarni emajlirane posode.

S sedmimi leti je moral Ivan, kot prva generacija po vojni, v šolo. Ta je bila za njega pravi pekel. V prostem času, ko so taborišče na Teharjah umaknili, so šolarji brskali po tem območju, pri tem našli različne predmete, zlasti strelivo in bombe, in nekateri so se tudi poškodovali. Šole ni maral že zato, ker ga je nad tablo motila rdeča zvezda, ki mu je vzela očeta. Poleg tega so ga učiteljice ob vsaki otroški nerodnosti zmerjale s sinom izdajalca, čeprav oče ni bil noben izdajalec, le strinjal se ni s tem, kar so nekateri pod krinko partizanov počenjali s tistimi, ki se niso z njimi strinjali. Veliko pa je tudi manjkal, ker je bil pogosto bolan. Čeprav bister, hitro se je naučil brati in pisati, je končal le šest razredov osnovne šole.

Ker je bilo iz Bukovžlaka še nekaj fantov s podobnimi težavami, so se dogovorili, da skupaj pobegnejo v Avstrijo. Izginili so neke noči. Ivan takrat ni imel niti trinajst let. Grozljivo je bilo poslušati mojega fanta, ko je pripovedoval, kako so tavali po gozdovih in iskali pot. Pa jih je zajela patrulja, jih vrnila nazaj v Celje, kjer so jih zaprli v zapor Stari pisker. Tu se je ustavil, ni mogel več dalje. Le moja ljubezen in nežnost sta mu dali moč, da je čez nekaj časa nadaljeval. Opisal je svoje bivanje v zaporu, jokajoč v svoji samoti in zanj tudi sramoti. Pozneje sem med njegovimi pesmimi našla nekaj pesmi, ki izražajo njegovo žalost, hrepenenje po materi, po očetu in po svobodi. Navedla bom nekaj verzov:

A jaz osamljen strmim v zamrežena okna,
želim objeti mamo in poiskati očeta,

a ne morem, ker mi svoboda je odvzeta.

Skoz lino tih zaveje vetrič,

in malo oblaži mi bol, da bi to lažje pretrpel

in to mučno življenje le preživel.

Nikoli ga nisem vprašala ali je ta pesem nastala že v zaporu. Mislim, da najbrž ne, pač pa pozneje, ob spominjanju na tiste težke čase. Veliko sem tudi pozneje razmišljala, kako je našel moč, da mi je vse to izpovedal. Danes pa ne dvomim v to, kakršnega sem pozneje v najinem skupnem življenju spoznala, da je to moral nekomu povedati in še danes sem srečna, da sem bila prav jaz tista, ki sem ga poslušala in z njim sočustvovala. Zato ni čudno, da mi je tolikokrat rekel: »Moja, moja za vedno«.

In še zadnji del njegove izpovedi. Povedal je, da se je po izpustu iz zapora zaposlil na neki žagi, kjer je delal ponoči težko fizično delo, še ne star štirinajst let. Ob hudih duševnih stiskah, slabi hrani in težkem delu je večkrat zbolel. Nekajkrat se je pri delu tudi poškodoval. Pa vendar ni obupal. Z materjo sta hodila po krajih, kjer naj bi se zadrževali partizani ter z očetovo sliko spraševala, če ga je kdo videl. Poznalo ga je veliko ljudi, ker je marsikje delal, po vojni pa ni zanj nihče nič vedel. Vendar se je spet zgodil čudež. Naletela sta na moža v severnem delu Jarmovca, zahodno od Dramelj, pisal se je Anton Laubič, ki je očeta po sliki spoznal in dejal, da sta včasih celo skupaj delala. Našel ga je v neki globeli ustreljenega, golega in obgrizenega od lisic. Ker je živel blizu, je šel domov po lopato in truplo zakopal. Pokazal jima je kraj, potem pa prosil, naj o tem molčita. Potem je ta mož kmalu umrl. Z materjo sta pozneje tam oblikovala skromen grob iz mahu, pod njega pa položila križ, ki je potem izginil. Tudi svečke sta hodila skrivaj prižigat, a sta jih morala ob odhodu odnesti s seboj. Tudi pozneje so postavljeni križi izginjali. Morda je koga motil le križ, ali pa je v tisto globel hodil po gobe tudi kakšen nekdanji gošar, morda celo morilec očeta.
Ves čas pripovedovanja je moj fant jokal. Ko je končal, je sklonil glavo in se naslonil na mojo ramo, rekoč še zadnji stavek: »Zdaj vem, kje je moj ati«.

Tudi jaz sem jokala. Zdelo pa se mi je, da z nama joče tudi narava okrog naju. Sonce je zašlo, ni bilo več čuti ptičjega petja, belina zvončkov doli v dolini je zbledela, žalostno je zapel zvon pri Sv. Ani. Žalost se je naselila v najinih srcih, ki jo je blažila le najina ljubezen. Že takrat sem sklenila, da bom storila vse, kar bo v moji moči, da bo moj bodoči mož najsrečnejši mož na svetu.
Od takrat sva vsako leto obiskovala očetov grob, večinoma sama, včasih tudi s sorodniki.
Kraj »groba« v gozdu je zahodno od Dramelj ter vzhodno od vasi Marija Dobje in Jarmovec ter pod domačijo Spodnji Jesenek; na križišču treh cest, kakšnih 150 metrov proti severu  oz. navzdol do močvirnate globeli s potočkom.

4. Samo tvoja za vedno
Vračajoč se z vlakom ponoči v svoj domači kraj, sem v mislih podoživljala vse fantovo pripovedovanje. Vse bolj se mi je potrjevalo razmišljanje, da je tisto, kar so nas učili v šoli o NOB, o herojskem boju partizanov z okupatorjem, v veliki meri zlagano, sprevrženo. Vedno bolj sem spoznavala, kako prav sem ravnala, da se nisem kot učiteljiščnica dala prepričati, da me včlanijo v zvezo socialistične mladine, v katero so nas silili. Trdno sem se odločila, da ne bom nikoli članica zveze komunistov, če prav se je med bodočimi učitelji vedelo, da člani dobijo zaposlitev na boljših šolah, v večjih mestih, ostali pa gredo na težavnejša mesta. Sklenila sem tudi, da kot učiteljica ne bom »farbala« otrok, kakšni heroji so bili partizani. Kakšna junaška vojska je bila to, če pa so partizani pobijali tudi nedolžne ljudi, svoje rojake, Slovence, da je pod rdečo zvezdo umrlo toliko nič krivih, tudi otroci? Pa mi je na misel prišel tisti verz Franceta Prešerna:

»Slovenec že mori Slovenca brata, kako strašna slepota je človeka«.

S kakšno pravico tisto vojno v Sloveniji imenujejo kot NOB?
Ko sem dočakala pismo z obvestilom, kje sem dobila delovno mesto učiteljice, se je zgodilo to, česar sem se bala, pa vendar malo upala, da ne bo. Dodeljena sem bila za učiteljico v kraj Primož v posavskem hribovju, za katerega še nikoli nisem slišala. Pozneje sem zvedela, da se je ta kraj imenoval po cerkvici sv. Primoža sredi vasi. V to vas je vodila samo kolovozna pot skozi velik gozd iz Sevnice in mimo Studenca. Po mene so prišli z vozom s konjsko vprego. To je bila sicer lepa vasica, šola pa je bila v nekdanji nemški baraki, brez vode in elektrike in z eno samo učilnico. Kombinirani pouk od prvega do četrtega razreda je bil dopoldne, od petega do osmega pa popoldne. Zaposlena sta bila dva učitelja oziroma učiteljica in učitelj. Pozneje sem izvedela, da so imeli v Sevnici na občini taktiko, da so namestili dva mlada neporočena učiteljico in učitelja, ki sta se zbližala in ostala tam nekaj let in stvar je bila rešena. Celo tako je bilo, da sta imela vsak svojo sobo, toda štedilnik je bil samo eden, v sobi učiteljice, ki naj bi kuhala tudi za kolega. Prav pred mojim prihodom je odšel tak par, ki je to zdržal nekaj let. Tudi z menoj so imeli podobne načrte. Za ravnatelja so namestili učitelja, ki je le dve leti pred menoj zaključil učiteljišče. Meni ravnatelj kot človek ni bil všeč. Kar naprej je nekaj govoril, pa tudi kot moški mi ni bil všeč. Povedala sem mu, da bom kuhala samo zase, zato si je moral naročiti prehrano pri kmetu v bližini. V Celju sem imela svojo ljubezen, svojega svetlolasega fanta, ki sem mu obljubila, kar sem v srcu čutila: »Samo tvoja za vedno«.

Sicer pa je moj ljubi prihajal na obisk z Celja vsako soboto, vsak prosti dan. Ob prvem obisku sem ga šla čakat na postajo v Sevnico in potem sva več kot dve uri pešačila do šole. Nekateri vaščani so me opozorili, da se v gozdu pogosto pojavljajo divji prašiči, pa tudi kakšnega medveda se da srečati. Zato me je bilo kar strah, kadar je moj ljubi prihajal pozno ponoči. Pa še nekaj se je zgodilo. Ravnatelj naj bi skupini fantov naročil, naj enkrat preplašijo mojega fanta z grožnjo, da ga bodo pretepli. Res so ga nekje pričakali in mu zagrozili. Zato ga naslednjo soboto ni bilo, poslal pa mi je pismo in mi vse to napisal. Začela sem o tem med vaščani malo poizvedovati. Nekateri so bili kar malo presenečeni, saj so me imeli radi. Pogosto so me povabili k sebi, mi pošiljali koline, sadje. Tudi otroci so me imeli radi, raje kot ravnatelja. Jaz jih nikoli nisem zapirala po pouku, da ne bi mogli k verouku. Posebno sem bila vesela, ko je včasih moja učenka, mala deklica, potegnila iz žepka predpasnika jajce, rekoč: »Za vas sem jo prinesla, tovarišica«.

Vendar se je našel nekdo, ki je bil v tisti skupini fantov in mi je skrivaj vse povedal. Seveda ga nisem izdala. Z ravnateljem pa sem grobo obračunala. Ko je nekoč potrkal na vrata moje sobe, sem ga nagnala: »Marš ven!« Povedala sem mu, da vse vem in bom stvar predala policiji. Zagotovil je, da se to ne bo več zgodilo, »da bo že on obračunal s fanti«.

O vsem sem pisala tudi svojemu fantu in še dodala:

​Zdaj ne morem več molčati,

vsemu svetu želela bi priznati,

dragi, vsa sem tvoja,

le ti si največja sreča moja.
Seveda mi je takoj odgovoril in obljubil, da spet pride, pa še pesmico je napisal:

Ob koncu pisma dodam le še to, 
ljubezen do tebe je in še bo,

vedno bom ljubil le tebe in tvoje srce, 
vem, da ne boš pozabila na me.

Včasih je s seboj prinesel kitaro ter sedeč na postelji ob meni zabrenkal in zapel. Imel je lep glas, čudovit tenor. Kar topila sem se ob poslušanju. Še vedno hranim dve kitari. Celo vaški fantje so včasih prišli pod kozolec, ki je stal nasproti mojega okna in zraven zapeli. Včasih je moj fant šel med njih, pa smo tako lepo peli.

Ni pa samo on prihajal na Primož. Tudi sama sem včasih šla v Celje, posebej če je bilo več prostih dni. Takrat sem bivala pri Ivanovi sestri Milici na Teharjah. Skupaj sva šla v kino, plesat, pa tudi na grob njegovega očeta, ki je še vedno počival kot žrtev partizanov sredi gozda blizu Dramelj.

Med nama je bila resnična globoka obojestranska ljubezen. Oba sva počasi spoznavala, da tako ne bova mogla več dolgo živeti. Želela sva biti ves čas skupaj, v istem domu, v skupni postelji, za skupno mizo, skratka imeti svoj dom. Ob koncu drugega leta učiteljevanja na Primožu sem nesla na občino v Sevnico svojo odpoved, ne glede na to ali bom kje dobila drugo službo. Kot vzrok sem navedla, da sem noseča, kar je bilo res. Bila sva zelo srečna, ko sva ugotovila, da se pod mojim srcem poraja novo srce, sad najine ljubezni. Vendar so me začeli prepričevati, da zdaj nama bo še posebej lepo tam gori, saj sva oba učitelja in si bova lahko pomagala, se nadomeščala in podobno. Jaz pa sem jim povedala, da napačno sklepajo, oče mojemu otroku ni ravnatelj, ampak moj fant iz Celja, ki redno prihaja k meni. Odpoved so morali sprejeti. Ob koncu leta je moj ljubi prišel po mene in sva odšla. Začasno sva se naselila pri njegovi sestri na Teharjah. Sklenila sva se poročiti. Še prej pa sva to želela sporočiti mojim staršem, kamor sem šla bolj redko. Zato sva se nekega dne z vlakom odpeljala na moj dom. Moji doma so bili najinega prihoda zelo veseli. Doma pri nas sta živela z očetom in materjo še brat in sestra. Mama nam je vsem pripravila bogato kosilo, bila je zelo vesela, ker mojega fanta še ni videla, oče in sestra pa sta bila pri meni večkrat na obisku, ko sem še bila na Primožu. Mami je bil zelo všeč. Tudi tu je Ivan na kratko povedal svojo zgodbo o očetu. Vsi so jo z žalostjo sprejeli. To je bil tudi vzrok, da je moj oče povedal, predvsem Ivanu v tolažbo, svojo zgodbo iz partizanskih časov, ki se je po letih zelo ujemala z Ivanovo. Tudi jaz se te zgodbe spominjam, saj sem bila stara šest let. 
5. Moje prvo srečanje s partizani
Naslednje dogodke bom opisala po lastnih doživetjih in na osnovi očetove pripovedi.
Moj oče je s svojimi starši živel v majhni leseni hiški, ki so jo zgradili njegovi starši potem, ko jim je hiša pogorela. Kraj se imenuje Kladje nad Sevnico. Ta hiška je bila v primerjavi z ostalimi hišami v vasi nekaj posebnega: pol hiše so bili bivalni prostori, druga polovica pa je bila hlev. Bivalni del je imel veliko sobo, danes bi temu rekli dnevna soba, z veliko zidano pečjo, mizo, dvema skrinjama za obleke in eno posteljo, na kateri sta spala očetova starša. Od tu pa so vodila vrata v majhno sobico, kamra so ji rekli, kjer je spal njun sin, pozneje s svojo ženo, mojo mamo. V hišo si prišel z dvorišča skozi malo predsobo, tej so rekli lopa. Tu je visel velik sklednik za posodo in prostor za posodo z vodo, ki so jo v brentah prinašali iz studenca. Iz te lope so vodila vrata v črno kuhinjo, kjer so kurili veliko peč, zato se je v kuhinji valil dim, ki je omogočal v času kolin dimljenje mesa. Pod hišo je bila v zemlji klet s sodi in ozimnico. Ko smo se rodili otroci, jaz sem bila najstarejša, smo spali najprej v zibelki, pozneje pa ob očetu ali mami v kamri. Moj brat se je rodil leta 1940, sestra pa leta 1945, a spali smo še kar v karmi. Oče je bil zaposlen na železnici. V začetku se je prevažal s tovornimi vlaki, pozneje pa je dobil delo kretničarja na železniški postaji Blanca. Mama je kot gospodinja skrbela za nas otroke in starim staršem pomagala pri delu, saj smo imeli majhno kmetijo.

Ko je prišla vojna je oče ostal zaposlen na železniški postaji, ker so tudi Nemci skrbeli, da so vlaki vozili. Včasih je delal ponoči, včasih podnevi, doma smo rekli, da ima dnevno ali pa nočno. Na dnevno smo mu redno nosili opoldansko kosilo. Pot iz našega zaselka Kladja nad Blanco je dolga več ko tri kilometre. Med tem so tudi stari starši pomrli in smo večkrat bili z mamo sami, posebno nas je bilo strah, kadar je imel oče nočno. Tudi v našem kraju so se začeli pojavljati partizani. Namestili so se, tako je kasneje pripovedoval oče, pa tudi iz pogovora med ljudmi sem to slišala, v Krajnih Brdih, gričevju severno nad vasjo, kar precej daleč stran. Tam so stale zidanice, pod njimi
pa vinogradi. Običajno je bilo tam živahno v času dela v vinogradih, še posebej pa v času trgatve. Pozimi so tja gospodarji le občasno zašli, ko je zmanjkalo vina v domači kleti. V te zidanice so se torej naselili partizani, kjer so si namestili ležišča, pijača je bila pri roki, po hrano pa so prihajali ponoči v vas. Jemali so jo nasilno, z grožnjami in streljanjem. Največkrat so pobrali meso, ki se je dimilo, včasih pa so odgnali tudi kar živega prašiča. Jemali so tudi odeje, obleke, suho sadje in drugo. Kmetje so se tega zelo bali, zato so koline opravljali skrivaj in skrivali meso. Vse to je moj oče pripovedoval mojemu Ivanu, jaz pa sem pripoved spremljala in tudi sama še kaj dodala, kar mi je ostalo v spominu kot šest let stari deklici.

Neko noč, ko ni bilo očeta doma, so vdrli tudi v našo hišo. Meni kot otroku so se zdeli zelo grdi in spomnim se, da sem tudi jaz opazila rdeče zvezde na njihovih kapah. Oče je v pripovedi imenoval partizane »hostarje«. Spominjam se, kako so mami, ki je držala v naročju mlajšega bratca, nastavili puško na prsi, rekoč, da naj pove kje je oče. Povedala je, da ima nočno. Potem so pobrali klobase in meso, ki se je sušilo navezano na vrvico na lesenih palicah ob peči, premetali skrinje in vzeli nekaj odej. Pri odhodu so odpeljali iz hleva še malo teličko. Podobno se je dogajalo skoraj v vsaki hiši, je pripovedoval moj oče. Mi smo se teh partizanov zelo bali, posebno otroci. Opazovala sem svojega fanta med očetovim pripovedovanjem. Včasih je vmes rekel: »Podobno kot pri nas.«
Tudi očetovega nadaljevanja pripovedi se dobro spominjam. Nekega dne je prišla v vas dolga kolona Nemcev. Mi smo to opazili že, ko so prihajali po poti iz gozda, ki je vodila v vas, saj je naša hiša stala na začetku vasi. Oče je prišel iz hiše in jih pričakal. Najprej je mislil, da so prišli po njega. Potem pa je pristopil k njemu vodnik kolone in povedal, zakaj so prišli. Dobili so namreč nalogo, da požgejo celo naselje, ker podpiramo partizane. Dejal je še, naj poberemo iz hiše, kar želimo, potem pa se umaknemo. Enako so povedali tudi ostalim vaščanom, ki so se tedaj prestrašeni približali. Moj oče in še eden od kmetov sta pristopila k poveljniku. Oče, ki je nekoliko znal nemško, je povedal, da je v službi na postaji in da ni res, da mi podpiramo partizane, pač pa, da nam oni nasilno jemljejo, grozijo s streljanjem, včasih tudi koga odpeljejo, če se upira. Nekega moškega, ki so ga tako odpeljali, nihče v vasi ni več videl, govorilo se je, da so ga ustrelili. Vsi prisotni vaščani so temu pripovedovanju očeta pritrdili. In čudo, Nemec je verjel. Potem so odločili, kaj bodo naredili. Dejali so, da nekaj morajo požgati, da bodo pokazali partizanom, da so bili tu in da vedo za njihova dejanja. Odločili so se, da bodo zažgali kozolec, ki je stal na drugem koncu vasi napolnjen s krmo in slamo, pod njim pa je bilo nekaj živine. Nemci so celo pomagali izprazniti kozolec in odpeljati živino, potem pa je zagorelo. Goreči kozolec je bil zame in ostale otroke nekaj groznega, saj so se visoki plameni dvigali v nebo in so nas še dolgo preganjali v sanjah.

Nemci so odšli in niso ničesar odnesli. Naročili so le, da jih moramo vedno obveščati, kadar bodo partizani prišli v vas. Minilo je nekaj ur. Nemci so že davno odšli. Tedaj pa se je iz smeri Krajnih Brd zaslišalo pokanje. Ljudje so takoj posumili, da so to »hostarji«. In res, prišli so s puškami v rokah naravnanimi na strel in spraševali kje so Nemci, da jih postrelijo, če ne danes pa drugič, jih bodo že dobili. Spet so pobrali nekaj mesa in sosednjemu kmetu odgnali eno telico. Vse očetovo pripovedovanje sem v celoti podoživljala. Spomnim se tudi, kaj je rekel oče, ko so partizani odšli: »Koga se moramo bolj bati, kdo nam naredi več škode? Tudi za kozolec, ki gori, so krivi partizani.« Ljudje pa so razmišljali, da je dobro, da partizani niso prišli prej, ker bi prišlo do spopadov. Vendar so vedeli, da prej niso prišli, ker so se Nemcev bali. Ta njihov prihod je bilo zgolj repenčenje, lažno junaštvo, ki ga v resnici sploh niso imeli, bili so strahopetci, ki so živeli na račun partizanstva in na plečih kmetov.

Pozneje je oče še povedal, da je proti koncu vojne moral tudi on prisilno v partizane. Bivali so nekje na neki planini, nikoli pa niso šli v kak napad. Vaščanke, med njimi tudi moja mama, ki so imele može tam gori, so potem vsak teden nosile velike vreče, ki so jih same zašile iz rjuh, si jih oprtale na hrbet preko ramen in jih močno držale z obema rokama, v njih je bila predvsem hrana. Zjutraj so odšle, vrnile pa so se pozno zvečer, ker je bila pot dolga. Po pripovedovanju mame so hodile v nek gozd pri Planini pri Sevnici pa tudi na Bohor. Po vojni se je oče sicer vrnil domov. Mi smo potem zgradili nov dom, a nikoli nismo bili z ničemer poplačani, kar so včasih obljubili partizani, zlasti ob odgonu živine. Takrat so rekli, da bo po vojni vse povrnjeno. Seveda pa so bili dobro poplačani »zaslužni borci«, postali so člani zveze komunistov in pridobili privilegije. Moj oče pa je ostal pri svojem pogledu nanje in tako je vzgojil tudi nas otroke.

Ko je končal, sem opazovala svojega fanta, kako je skrbno poslušal očetovo pripovedovanje in mislim, da je bil zelo srečen, da sem bila tudi jaz iz take družine. Nato je rekel: »Ja, tak je bil NOB za nekatere, to je bilo partizanstvo.«
Vsi sedeči za mizo smo bili zadovoljni, da smo se našli ljudje, ki poznamo pravo resnico. Pozneje sem jo kot svoje doživetje, kar je tudi bilo, objavila v Demokraciji pod naslovom Moje prvo srečanje s partizani.
Tako sem že kot otrok dobila negativno podobo o partizanih, ki ga ne more spremeniti vsa zlagana zgodovina iz osnovne šole glede NOB in partizanstva. To moje spoznanje se je še poglobilo, ko sem izvedela za moževo trpljenju v mladosti in odkrivanju, kaj vse se je dogajalo med vojno in po njej. Zato zame NOB ni bil nikoli osvobodilni boj, bil je revolucija, morija, grozota, zločin, ki je zahteval veliko nedolžnih žrtev, izvajalcem pa prinesel oblast, bogastvo in slavo. K sreči resnica prihaja na dan, odkrivajo se grobovi, številna grobišča, pričevalci so se prenehali bati. Miti o partizanstvu in herojih se rušijo, rdeča zvezda temni oz. postaja krvava. Resnica mora zmagati, ali kot sem dejala v govoru na spominski slovesnosti na Teharjah: »Resnica ima vedno zadnjo besedo.«
6. V lepše življenje z ljubeznijo
Po odhodu z mesta učiteljice na Primožu pri Sevnici, sem zaprosila za mesto učiteljice na eni od šol v Celju in mojem domače kraju Blanci. Na Blanci sem ga tudi dobila in tudi sobo za bivanje. Z Ivanom sva se nameravala na hitro poročiti, da ne bi kot neporočena šla s trebuščkom na novo službeno mesto. Žal pa se je zgodilo, da je moj bodoči ženin zbolel. Prišlo je do krvavitve iz želodca ter dvanajsternika in so ga komaj rešili. Težko je bilo dobiti kri, ki so jo potrebovali za transfuzijo. Neke noči je v bolnišnici spet zmanjkalo krvi, nula RH negativne, kakšno je imel moj ljubi. Za srečen izid sem se pozneje zahvalila dr. Završniku in eni od medicinskih sester. Ta je ponoči poklicala moža, ki je imel enako krvno skupino in je daroval kri za mojega bodočega moža. Potem je moj bolnik hitro okreval, a le toliko, da so ga samo začasno izpustili domov, da sva se lahko poročila, čeprav samo civilno. K sreči se mu ni bilo potrebno vrniti v bolnišnico, ker se je njegovo zdravstveno stanje zelo izboljšalo. Mislim, da nama je takrat pomagala božja roka. Veliko sem molila za njegovo zdravje. Spomnim pa se tudi, kako sem se včasih s kolesom peljala s Teharij v Celje do bolnišnice. Ob betonski ograji, ki je takrat obdajala bolnišnico, sem pustila kolo, potem pa splezala čez ograjo, da sem se lahko pritihotapila k mojemu bolniku. Dostop v bolnišnico je bil tedaj mogoč le mimo vratarja, ta pa je vrata odprl za obiske le v času, ko so bili ti dovoljeni. Sestram sem se kar malo smilila, vendar so mi kratek obisk dovolile. Iz tega časa se posebno spomnim izjave nekega zdravnika, ki me je zalotil pri bodočem možu: »Vi boste pa mlada vdova z otrokom«. Vendar je bila božja volja drugačna.

Najina poroka je bila skromna, sestra je pripravila le dietno kosilo, saj je mož moral še dolgo po tem imeti strogo dieto, kar celih dvajset let. Želela sva tudi cerkveno poroko, a sva jo odložila za lepši čas.

Kmalu sem rodila lepo, zdravo malo punčko, kar je mojega moža neizmerno osrečilo. Dala sva ji ime Janja, to pa zato, ker je moj mož Ivan tudi Janez, klicali pa so ga ljubkovalno največkrat kar Žani. Imel je tudi sestrično v Ameriki, ki ji je bilo ime Janja, s katero se je zelo dobro razumel. Spominjam se, kako je malo Janjo v naročju nesel domov iz bolnice in opazil na obrazku majhen mozoljček. Tudi njemu so se ti radi pojavljali, pa je dejal: »Vidiš, kako je po meni, še mozoljček ima tako kot jaz, moj, moj bambinek«. To se je zgodilo pred mestno lekarno, saj smo bili namenjeni na avtobusno postajo, da se zapeljemo na Teharje. Po porodniškem dopustu, ki je trajal samo tri mesece, smo se z dojenčkom preselili v malo sobo na Blanci. Delala sem na šoli, ki sem jo tudi sama nekoč obiskovala, in prav tu dobila spodbudo, da bom učiteljica. Spominjam se, kako me je učila Ivanka Lazarini, ki sem jo imela zelo rada. Prvi dan pouka smo se zbrali v naši mali krajevni cerkvi, potem pa smo v koloni odšli v šolo. Bila je zelo stroga, vendar zelo poštena in dosledna. Posebno mi je ostalo v spominu, da je kot upraviteljica, tako smo jo klicali, dovolila, da je katehet, ki nas je poučeval verouk, kar nekaj let lahko prihajal v šolo, pozneje pa so to prepovedali. Takrat je živela sama z dvema otrokoma, s katerima smo se včasih na šolskem dvorišču igrali. Pozneje sem izvedela, da je tudi ona bila žrtev komunistične povojne oblasti in da je bila po krivični ustrelitvi moža, grofa Lazarinija, kazensko poslana na to vaško šolo, premoženje pa s jim zaplenili. Izvedela sem tudi, da je njena hči Katarina, mi smo jo klicali Kiti, še živa, sin Franci pa se je čudno ponesrečil pri delu v laboratoriju. Nekateri smo razmišljali, kako je to mogoče, saj je bil priznan strokovnjak za svoje delo. Kot baroni je imela družina Lazarini v posesti veliko zemlje in objektov. 
V času službovanja v šoli na Blanci nama je nekaj časa hčerko varovala soseda, pozneje pa je prišla moževa mlajša sestra, ki je tukaj končala osnovno šola. Moj mož se je moral odslej voziti z vlakom na delo v Celje, kjer je bil zaposlen v Kovinotehni, a je bilo to zelo naporno. Zgodaj zjutraj je odhajal in se pozno zvečer vračal, zato je nekajkrat spet zbolel. Zgodilo se je tudi, da je od utrujenosti prespal izstopno postajo in se je moral potem peš vračati več kakor uro hoda proti domu.
Ponovno sem zaprosila za učiteljsko delo v Celju, vendar sem bila zavrnjena, ker še nisem imela strokovnega izpita in nisem bila družbeno politično organizirana. Strokovni izpit sem hitro zelo uspešno naredila, nisem pa vstopila v zvezo komunistov oz. partijo. Pa vendar sem imela srečo, spet bi temu rekla božjo pomoč. Moževa starejša sestra je imela dobro prijateljico, ki je po vsej verjetnosti bila članica zveze komunistov in je dobila mesto učiteljice na šoli, za katero sem jaz prosila. Sestra in njen mož sta ji povedala, kako težko je njenemu bratu voziti se tako daleč v službo, pa mi je ta učiteljica odstopila to mesto s posebnim priporočilom ravnatelju, da sem zelo dobra učiteljica. Sprejeli so me. Tu sem prvič uvidela, da so bili tudi redki komunisti dobri ljudje. Šola je bila IV. osnovna šola, kot se je imenovala, ravnatelj pa je bil zadrt komunist, ki je po pooblaščenih ljudeh spremljal učitelje, ki so hodili k maši. Določil je celo učitelje komuniste, ki so poskušali pripraviti kolege nekomuniste za vstop v partijo. Tudi jaz sem dobila takega spremljevalca, kar mi je nekoč sam izdal. Bil je sicer samo tečajnik, kar mi je med nagovarjanjem za vstop v partijo sam povedal. Opravil je le nek tečaj za učitelje, ki je trajal le tri mesece. Kot član zveze komunistov pa je bil zelo cenjen pri ravnatelju. Oba sva poučevala četrti razred, jaz z petimi leti učiteljišča, on pa samo s tečajem. Drugače je bil dober kolega. Učiteljice, ki so hodile k maši, so bile večkrat zaslišane v ravnateljevi pisarni. Zaradi tega pritiska tudi hčerke nisva dala krstiti in pozneje peljati k obhajilu v Celju, ampak v Brestanici, v cerkvi Lurške matere božje.

Tudi stanovanja v Celju nismo dobili. Nekaj časa smo bivali v kabinetu nekega moževega prijatelja, pozneje pa v kabinetu pri neki učenki. Šola sicer ni imela stanovanj, moževa prošnja v Kovinotehni pa je bila zavrnjena, češ da ni strokovno izobražen in ni družbeno politično organiziran. Končna so nama dali eno sobo v neki stari hiši na Tomšičevemu trgu v Celju. Mož je sklenil, da bo doštudiral. Zagnal se je v študij. Najprej je končal osnovno šolo, nato ekonomsko in končno diplomiral na VEKŠ v Mariboru. V tem času sem tudi jaz diplomirala na pedagoški akademiji v Ljubljani.

Najina hčerka je lepo odraščala. V vrtec ni nikoli hodila. V času najine odsotnosti jo je pazila soseda, ki je stanovala nad nami. Z došolanjem je dobil moj mož boljše službeno mesto. Dodelili so nama tudi manjše stanovanje v bloku, na Kajuhovi ulici v Celju. Hčerka je takrat že hodila v gimnazijo. Moževo zdravstveno stanje se je vidno popravilo. Začela sva razmišljati o gradnji lastnega doma. Zaprosila sva za posojilo, parcelo za gradnjo pa sva kupila od nekega kmeta na Lopati, ki je v tistem času razprodajal posestvo. Kraj nama je bil zelo všeč, ker sva želela živeti izven mesta. Veliko sva sama delala. Jaz sem bila navajena delati na zemlji in sem ves čas pogrešala, da nimam svojega vrta. Tu sva ga uredila, pa tudi sadovnjak. Kar preveč sva se zagnala v delo. Temelje sva kar sama izkopala. Ob vsem veselju in gradnji lastnega doma sva si zaželela še enega otroka. Res sem zanosila. A zgodilo se je tisto, kar sva najmanj pričakovala. Kljub pomoči zdravnikov v bolnišnici je prišlo do spontanega splava, bil bi sinček. To naju je zelo prizadelo. Globoko v sebi sem se počutila manj vredna. Videla sem tudi moža, kako trpi, a mi tega ni hotel pokazati. Še bolj se je zagnal v delo, veliko je bil tudi službeno odsoten. Hčerka je v tem času odšla na študij v Ljubljano. Sama sem se včasih počutila popolnoma izgubljeno. Razmišljala sem celo, da me mož morda nima več rad in da zato toliko dela in toliko potuje. Vendar sem se zelo motila. Vedno me je s službene poti poklical, česar sem bila zelo vesela. Mož je bil še vedno moja edina ljubezen in najbolj srečna sem bila, ko se je vrnil iz službene poti in mi vedno prinesel kako darilo. Med njimi je bil tudi krožnik, ki še danes visi nad vrati kuhinje in mi je ob moževi smrti s svojim padcem na tla naznanil, da možev duh obstaja.
Najin dom je počasi rasel in vselili smo se v prostor pod prvo betonsko ploščo. Spet sva oba pridno delala in se predajala najini ljubezni, ki ni nikoli ugasnila. O izgubljenem otroku nisva nikoli več govorila, čeprav se je meni, zlasti kadar sem bila sama doma, globoko v srcu prebudila bolečina, ker ni bilo nikogar ob meni in sem razmišljala, kako bi bilo lepo, če bi kdo skakljal okrog mene.

Hiša pa je rasla. Kupila sva tudi fička, ki je bil rabljen. Leta 1974 je bil naš dom dokončan. Lepo sva uredila vse prostore. Prvič smo šli na morje v počitniško hišico podjetja Metka v Novigradu. Tam je stanovala tudi moževa starejša sestra, ki nama je to bivanje omogočila. Hodila sva tudi na izlete, največ z župljani Sv. Jožefa, kamor sva hodila k maši in sodelovala s prispevki pri gradnji zvonov. Veliko sva delala na vrtu in v okolici hiše. Okolje je bilo vse v cvetju, za kar sva dobila tudi občinsko priznanje. To je bil čas velike sreče in medsebojne ljubezni. Mislila sva, da naju odslej ničesar več ne more onesrečiti. Pa vendar se je spet zgodilo. Hčerka je doštudirala v Ljubljani in si našla fanta. Dolgo nama o tem ni nič povedala. Fant jo je pripeljal pred hišo in odšel. Mož pa je začel razmišljati, da bo potem, ko se bo poročila, potrebovala prostore za svojo mlado družino. Spet se je zagnal v delo. Podstrešje z balkonom, veliko in svetlo, je začel spreminjati v stanovanjske prostore, sobo, kuhinjo, kopalnico, s strešnimi okni ipd. Kot deklica je večkrat rekla, da njen fant ne bo smel imeti svoje hiše, da bosta lahko živela doma. Tudi pri samem delu ob gradnji je rada pomagala. Zdaj pa je nenadoma rekla, da se bosta poročila, da je edinec, da živi na drugi strani Celja in imajo svojo hišo, kamor se bosta naselila. Kaj hujšega za mojega moža. Bila sva sicer na poroki, a naši odnosi so se odtujili. Tudi hčerka je med tem nekaj zbolela pa naju niso o tem nič obvestili. Moj mož je neizmerno trpel. Rekel je, da bi najraje vse skupaj pustil in bi odšla v tujino, v Ameriko, kjer je imel sorodnike. Jaz sem ga tolažila, da se bomo že našli, saj ni šla daleč, premagala jo je ljubezen. Pri možu pa so se začele pojavljati nočne more iz mladosti, jokal je, ponoči iskal mojo roko v postelji, ali pa hodil po stanovanju. Ko je čez nekaj časa moral v bolnišnico, ga je tudi hčerka prišla obiskat in spet smo se našli. Neko veliko noč smo skupaj nesli k blagoslovu, najprej zelenje, nato jedila k Sv. Jožefu. Začela sva hoditi tudi k molitvi na Kalvarijo, potem pa k njim na obisk, saj prav tam stanujejo.

Skupaj sva potem šli s hčerko opravljati vozniški izpit, da sem se lahko potem še eno leto vozila v službo na Lavo. Časi so postali spet srečni in spet sem večkrat slišala od moža: »Moja, moja za vedno.« V tem času sva si tudi pred Bogom zaobljubila večno ljubezen. Poročila sva se v Podsredi, kjer še danes živita najini poročni priči. Vse skupaj je bilo opravljeno bolj na tiho, povabljenih ni bilo. Tudi v službi kolegom nisem o tem povedala, da ne bi imela pozneje kakšnih težav pri ravnatelju.

7. Tudi v politiki skupaj
Približeval se je čas najine upokojitve. Bili pa so tudi časi, ko se je začelo gibanje za demokratizacijo in osamosvojitev Slovenije. Veliko sva spremljala to dogajanje z možem, kar nama je nekako oživelo spomine na dogajanja v zgodnji mladosti. Popolnoma enotna glede odnosa do komunistične oblasti se nama ni bilo težko odločiti. Pojavile so se stranke. Kot verna človeka sva se odločila za krščansko stranko oz. Slovenske krščanske demokrate. V Celju je bil njen predsednik gospod, ki je danes predsednik Slovenske ljudske stranke. Ker sva hotela tudi aktivno sodelovati v gibanju, ki se nama je zdelo pošteno, sva predlagala, da gremo s stranko v Ljubljano podpret četverico JBTZ (Janša, Borštner, Tasič, Zavrl). Predsednik pa je moj predlog grobo zavrnil. Še tisti dan sem napisala odstopno izjavo in oba z možem sva se včlanila v stranko SDSS (Socialdemokratska stranka Slovenije), kakor se je takrat imenovala zdajšnja stranka SDS. Takoj so mi dali nalogo, da vodim Krščanski forum te stranke, kar sem sprejela. V tem času sva se tudi upokojila, zato sva lahko zavzeto delovala. Prirejali smo skupne prireditve, organizirali izlete, sestanke, srečanja. Posebno mi je ostalo v spominu srečanje pri Sv. Jožefu, kjer smo imeli tudi mašo in je bil prisoten gospod Janez Janša. Redno smo praznovali materinski dan in dan državnosti. Tudi teh se je gospod Janša udeleževal.

Ko so nastale v mestnem odboru v SDS v Celju neke težave, me je Janez Janša povabil v Ljubljano in predlagal, da prevzamem vodstvo odbora, to je predsedstvo mestnega odbora SDS Celje. Malo sem oklevala ali bom to zmogla, pa mi je obljubil vso pomoč. Na volilno konferenco je prišel s pooblastilom predsedstva stranke in me javno podprl. Tudi moj mož je bil nad tem navdušen in je obljubil, da mi bo v vsem pomagal. V začetku je bilo naporno, jaz pa sem to vzela zelo resno. Moj mož me je vedno povsod spremljal in celo finančno pomagal. Pridobili smo veliko novih članov in bili med najaktivnejšimi odbori, zato so mi podelili zlato vrtnico, možu pa srebrno. Izvolili so me tudi za podpredsednico sveta SDS. Osem let sem bila izvoljena tudi za svetnico mestne občine Celje. Mož je bil zelo srečen, Janšo je nad vse občudoval, na mene pa je bil zelo ponosen. Nekako se mi je zdelo, da je tudi to najino skupno delo v politiki pomagalo celiti rane iz njegove mladosti. Posebej je bil ponosen, ko sem bila na eni od slovesnosti na območju teharskega taborišča slavnostna govornica in sem v nekaj mislih omenila tudi moževo trpljenje med vojno. Spet sem videla solze na njegovem licu, ob zaključku slovesnosti pa me je pred vso množico objel, poljubil in izgovoril spet tiste ljube besede: »Moja, moja, tako moja«. Tudi predsednik Janez Janša, ki je bil prisoten, mi je čestital k čustvenemu nagovoru. Mnogi, tudi iz tujine, so mi takrat stisnili roko. Celoten govor je bil objavljen v 51. številki Zaveze, glasila Nove Slovenske zaveze, zato sem pozneje dobila pisma tudi iz tujine.

Res lahko rečem, da je bilo to najino soglasno in skupno delo v politiki, ki je bila poštena, zdravilo za moževe rane v mladosti, saj naju je to skupno zavzemanje za boljše in lepše življenje osrečevalo.

Posebej me je razveselila pohvala, ki sem jo prejela mnogo let pozneje od nekdanjega učenca, ki sem ga srečala v celjski bolnici, kamor sem spremljala moža. Ko so moža namestili, me je prosil za kratek pogovor. Predstavil se je z imenom in priimkom in povedal, da sem ga učila v osnovni šoli. Bila sem kar malo presenečena. Iz ljubkega in pridnega malega fanta je postal tako čeden mlad moški in to še zdravnik. Povedal je, da so me imeli učenci zelo radi, posebej zato, ker jih po pouku nisem zadrževala, da ne bi mogli k verouku. Tudi to so vedeli, je povedal, da sem bila ena redkih učiteljev, ki nisem bila članica zveze komunistov. Ob koncu leta so poskušali doseči, da bi jim bila razredničarka še naslednje leto, a niso uspeli. Vedeli so zakaj. Ravno tako jim je dobro delo, ko sem jih podprla, ko so dali v šolsko kuhinjo pritožbo, zakaj je ravno na postne dni največ mes in klobas za malico. Jaz pa sem ga še vprašala, če se spomni ure zgodovine, ko smo obravnavali temo NOB oz. osvobodilni boj in socialistična revolucija. Prisoten je bil tudi šolski inšpektor, ki me je pozneje okaral, da sem premalo čustveno in podrobno obravnavala ta dva pojma. Na njegovo pripombo sem samo molčala, globoko v sebi pa na oba pojma gledala z vidika moževega trpljenja med NOB in revolucijo. Drugače tudi nisem mogla, saj je bilo preveč žrtev, groze in trpljenja ter tudi po krivici rdeče zvezde pod krinko NOB ubitih nedolžnih ljudi. A takrat še marsikaj niti vedela nisem, posebej o tem, kaj se je hudega dogajalo po revoluciji. Gospod doktor se je te ure dobro spominjal, ni pa vedel za moj pogovor z inšpektorjem. Povedal je, da so komunisti nagajali tudi njegovemu očetu.
Še danes me preseneča, da so otroci tako dobro poznali nas učitelje, kdo je bil član zveze komunistov. Izpoved nekdanjega učenca me je tako osrečila, da me tudi finančna razlika v plači in kasneje pri pokojnini med članom partije in nečlanom ni mogla več tako jeziti, ko sem to kasneje slišala ob srečanjih z nekdanjimi kolegi. Čeprav sem bila žalostna, ker je moral moj mož ostati v bolnišnici, me je srečanje z mladim zdravnikom, mojim nekdanjim učencem zelo razveselilo.

Kako lepo se človek počuti, ko mu nekdo pove, da je bilo njegovo delo dobro, predvsem pa pošteno, še posebej če je to v politiki, ker je prav tu veliko nepoštenosti in koristoljubja. K sreči to, da so glede tega vsi enaki, ne drži. Tudi to sva z možem spoznala ob mojem delu v politiki. Zato sva se odločila za tisto politiko, ki je bila poštena, koristna za Slovenijo in njene ljudi, ne pa da bi od tega vlekla le korist. K sreči je tudi danes še precej takšnih politikov, a žal še vedno zmagujejo nekdanji revolucionarji oz. njihovi nasledniki.
8. Moj dotik več ne doseže te, s teboj pa vedno moje bo srce 
Mož je po upokojitvi ustanovil svojo firmo za prodajo artiklov, s katerimi je trgoval tudi v Kovinotehni. S časoma pa se je tega naveličal in poslovanje predal nekemu znancu. Vedno bolj se je posvečal delu okrog hiše. S​časoma pa sem opazila, da postaja zelo pozabljiv. Svoje osebne stvari, pa tudi razno orodje, je odložil na neka čudna mesta, potem pa se ni mogel spomniti, kje je to. Spominjal se je dogodkov iz oddaljene preteklosti, ni pa vedel za kak dogovor ali dogodek iz preteklega dne. Včasih je sam odšel na sprehod v bližnji gozd, pa je namesto povratka domov zašel k sestri v mesto. Tudi pri vožnji avtomobila ni bil več siguren. Ko sem nekoč zbolela in ostala nekaj dni v bolnišnici, kamor me je spremljal, ni znal svoji sestri povedati, kje sem, da bi me skupaj obiskala. Vse to sem pozneje povedala njegovi zdravnici, kamor sem ga redno spremljala. Dala je napotnico za specialni pregled pri nevrologu. Po razgovoru z možem je specialist dr. Grasselli takoj ukrepal. Sprejel ga je v bolnišnico, od tu pa so ga poslali na slikanje glave v Maribor. Izvid je bil alzheimerjeva bolezen. O tem sem takrat malo vedela. Zdravnik si je vzel čas in mi vse razložil, dal navodila in ustrezna zdravila, ki pa bolezni ne ozdravijo, ampak samo nekoliko zavirajo. Tako je še danes. Meni se je sicer podrl svet, a še tisti trenutek sem sklenila, da bom vse naredila in mu stala ob strani, da ga bom lahko še dolgo imela, saj je zdravnik rekel, da lahko to traja tudi deset let in tako je tudi bilo. Mene so sicer sorodniki, pa tudi zdravniki nagovarjali naj ga dam v dom, a se za to nisem mogla odločiti. Ostal je pri meni. Poskrbela sem za najboljšo hrano, za razna prehranska dopolnila, veliko sva hodila v naravo. Včasih mi je na vrtu še kaj pomagal. Sama sem se odpovedala vsem funkcijam v politiki. A bilo je težko, morala sem paziti na vsak možev korak, da ni bil nikoli sam. Zelo ga je motilo, ko je videl, da najeti delavec kosi travo okrog hiše in ga je ozmerjal, ker ni vedel zakaj je tako, saj to je bilo njegovo najljubše opravilo. Do mene ni bil nikoli grob ali nasilen, seveda pa sem z njim ravnala vedno zelo umirjeno. Sicer sem v tistem času prebrala veliko napisanega v zvezi s to hudo boleznijo. Naročila sem tudi revijo Spominčica. Nekoč pa je ob moji trenutni nepazljivosti skočil čez ograjo terase na vrt, a k sreči je bil tam kup snega. Tudi ponoči sem morala paziti nanj. Če je vstal, sem morala za njim npr. na stranišče. Ko sva legla nazaj in sem ga pokrivala, mi je še vedno dal lubčka. Vendar so me moji bližnji uspeli prepričati, da smo ga dali za nekaj časa v dnevno varstvo v dom ob Savinji. Tudi tam so bile težave z njim, saj je večkrat poskušal iti sam na sprehod. Končno sem popustila, bila sem res na koncu svojih fizičnih in psihičnih moči. Zaprosila sem za namestitev v Martino hišo oz. dom za starejše ob cerkvi Sv. Jožefa. Dobil je svojo sobo v varovanem oddelku, jaz pa sem vsak dan prihajala k njemu. Vodila sem ga na sprehode v okolico, kjer sva se nekoč dobivala kot dva mlada zaljubljenca. Tudi hčerka je bila zadovoljna, ker je tam blizu doma. Vedno sem ga spremljala k zdravniku, v bolnišnico, pomagala sem pri hranjenju in negi in se pri tem veliko naučila.

Osebje in varovanci so se čudili, da vsak dan prihajam. A to je bila tudi moja potreba. Spet je govoril: »Moja, moja.« To me je zelo osrečevalo in vedno sem se težko ločila od njega. Pogosto je jokal, potem pa klical: »Kje je zdaj moja mamika?« Midva sva se namreč celo življenje klicala le z mamika in atek.

Ravno v tem času je bil v domu pri Sv. Jožefu znani zdravnik dr. Jože Felc. Med pogostimi srečevanji smo navezali stike, tudi njega je prihajala obiskovat njegova žena. Po njegovi smrti mi je dala knjigo Živeti življenje, ki jo je napisal dr. Felc. V posvetilu je napisano: »Z občudovanjem in veliko naklonjenostjo gospe Faniki Vodopivec.« Sledila pa je še misel, ki jo še danes globoko sprejemam: Vsak človek je le na enem koncu Zemlje doma in ima eno samo ljubezen. Ta knjiga mi je ena najdragocenejših daril, kar sem jih kdaj prejela.

Vsako jutro sem komaj čakala, da sem zagledala moža, ki me je po navadi že čakal za zaklenjenimi vrati. Ko me je zagledal, se je široko nasmejal in mi začel mahati. Potem so vrata odklenili in midva sva si skočila v objem. Tako je trajalo nekaj let. Tudi 50-letnico skupnega življenja sva dočakala tu.
Bolezen pa je napredovala. Ni mogel več hoditi, jaz sem mu sicer priskrbela osebno fizioterapevtko, a pomagalo ni nič. Tudi vedno več pomirjeval je dobival. S postelje so ga lahko premestili le še na voziček. Tudi z vozičkom sem ga vozila po dvorišču. Vedno mi je bilo hudo, ko sem ga zapuščala, saj sem vedela, da se vračam v prazno hišo, kjer ga ne bom mogla gledati ali božati. Vrt, ki sem ga včasih s toliko skrbi in užitkom urejala, je postajal neurejen. Sadnega drevja, ki je spomladi zacvetelo in rodilo sad, skoraj nisem obrala. Tudi cvetja ni bilo več toliko kot nekoč, le vrtnice so vsako pomlad bogato cvetele, nekatere pa tudi vse leto. Te sem potem nabrala in jih nesla k Sv. Jožefu. Ob neki priliki sem slišala pesem Petra Finka, ki me je vso prevzela in si potem tudi kupila zgoščenko. Tako rada sem jo poslušala, saj se mi je zdelo, kot da je napisana zame. Njen naslov je Soncu sem zaprla vrata:
Vrt za hišo zdaj sameva, 
jablane ne zacveto, 
vse posod se vidi,

da ni več znane jim dlani.

Moje rože na gredi pa dehte,

kakor kri so rdeče,

nikoli ne zvene,

vsak dan se sklonim k njim in zaihtim,

potem pa sama s šopkom na znano pot hitim.

Ko so me pri Sv. Jožefu prosili, da napišem nekaj v njihovo glasilo Zvon s hriba, sem dala temu zapisu naslov Vsak dan na znano pot hitim. Tudi nekaj verzov sem navedla. Moje pisanje jim je bilo všeč.

Bolezen pa je neusmiljeno uničevala mojega ljubega moža. Imel je pogoste pljučnice, zato so mu vstavili sondo za hranjenje, najprej skozi nos, pozneje pa direktno v želodec. Meni se je zdelo, da sem vse premalo ob njem in kaj, če se zgodi, da me ne bo, ko bo odšel. Še vedno sem čutila njegovo ljubezen, če je ni mogel izpovedati, pa je to pokazal s stiskom moje roke, z rahlim nasmeškom in očkami. Še vedno si je želel moje bližine. Če je prišel kdo v sobo in se z menoj pogovarjal, je postal siten, ko pa sem stopila k njemu in ga pobožala, se je pomiril in nasmehnil.

Pa sem se odločila: domov ga vzamem. Mnogi se niso strinjali, tudi hčerka ne, a ni odločneje nasprotovala. Skrivaj sem kupila bolniško posteljo, dvigalo in nabavila voziček za prevoz, pa še marsikaj, kar sem videla, da je potreboval v domu na Jožefovem hribu. Dogovorila sem se tudi s svojim osebnim zdravnikom dr. Žmavcem, ki je sicer domski zdravnik pri Sv. Jožefu, da bo tudi ostal možev zdravnik. Imela pa sem še eno posebno srečo, ki mi jo je naklonila božja roka. Ko sem se nekaj dni pred preselitvijo moža vračala domov, sem srečala znanca, zaposlenega v domu ob Savinji. Povedala sem mu za kaj sem se odločila in mi je dejal, da mi bo pomagal, saj imajo pri njih organizirano pomoč na domu. Šla sem v ta dom in dogovorili smo se tudi za to.

Čez nekaj dni, bilo je 1. decembra 2012, sem naročila prevoz in moža smo odpeljali domov. Seveda sem že prej doma vse pripravila. Njegovo posteljo sem namestila v dnevno sobo nasproti kuhinje, svoje ležišče pa sem uredila na kavču ob postelji v dosegu roke. Tako sva odslej vse do njegove smrti spet spala drug ob drugem. Čeprav je mož zelo malo govoril, sem čutila njegovo srečo. Nekoč je celo rekel: »Nisem več v bolnici«. Pobožala sem ga, on pa je našobil ustnice in čakal na moj poljub, ki ga je tudi dobil. Ob tem pa mi je močno stisnil roko in spet rekel: »Moja, moja mamika«. Spet sem se počutila srečno. Vse, kar je bilo potrebno narediti zanj, sem delala z velikim veseljem. Počutila sem se močno in zdravo, kot že dolgo ne. Po jutranji negi sem ga ob pomoči negovalke iz doma ob Savinji, preložila na fotelj, s katerega je lahko ves čas spremljal moje delo v kuhinji, kar sem videla v njegovih očeh in nasmehu. Ni mi bilo potem po kosilu težko premestiti nazaj na posteljo, kjer je največkrat zaspal, jaz pa sem med tem opravila še ostala potrebna dela. Zvečer sem ob njem, držeč ga za roko, še kaj pogledala na televiziji, njemu pa sem pogled zastrla, da ga ni motilo. Pri vsem tem se sploh nisem počutila utrujeno. Nasprotno, bila sem srečna, da sem se ga lahko dotikala, ga ponoči pokrivala pa tudi menjavala plenice. Čez dan sem mu tudi včasih zapela kakšno pesem. Najrajši je slišal:

Srček dela tika taka,

ko na mene atek čaka, 
kje si bla moja mamička, 
ko sem jaz v postelji ležal.

Kako srečno se je nasmejal, ko sem končala in je spet nastavil usta za poljub. Včasih pa je tudi z mano malo zagodel. Sam je nekoč pel v zboru Kovinotehna, ki se je pozneje preimenoval v zbor Celeia in dobil tudi diplomo.

Kljub skrbni negi in neizmerni ljubezni, je bolezen hitro napredovala. Sama nisem mogla sprejeti, ko mi je zdravnik nekoč dejal, da ne bo več dolgo. Vedno manj je govoril, tudi nasmeški so bili vse redkejši, stisk njegovih rok pa vse šibkejši, mišice so uplahnile, vedno bolj pa so izstopale kosti. Dihanje je postajalo oteženo. Pojavile so se tudi preležanine, ki so se širile kljub različnim mazilom in rednemu previjanju. Vso to nego sem delala sama po navodilih patronažne sestre, ki je prihajala enkrat na teden. Zadnjih nekaj mesecev sem bila praktično vseh 24 ur na dan samo ob njem. Vse potrebno sta mi prinašala domov hčerka in zet.

Mož je bil vesel vsakega obiska. Nekoč je celo vprašal, kje pa je Mili, kot je ljubkovalno imenoval svojo starejšo sestro, ki je z njim doživljala težke trenutke v otroštvu in mladosti. Povedala sem mu, da je tudi bolana. Nje namreč nismo spustili k njemu, ker ga je s svojim govorjenjem preveč vznemirjala. Govorila je, da jo bodo ustrelili, tudi njega, jim vse pobrali in tako dalje. Tako govori še danes. Mene je ob neki priliki prosila naj prosim Janeza Janšo za pomoč. Ko sem ji to obljubila, se je umirila, naslednji dan pa me spet klicala in vprašala, če bo Janez Janša pomagal. Seveda sem jo potolažila, da bo. Mili je vprašala: »A res bo?« Potrditev jo je pomirila. Med mojim možem Ivanom in njegovo sestro Mili je bil vse življenje topel odnos, saj ju je družilo tudi strahovito doživetje tistega dne, ko so gošarji od doma odpeljali očeta – Ateka. Ona je to še globlje doživljala, saj je bila kar pet let starejša; takrat je bila stara dvanajst let. Tudi Mili je takrat stekla skupaj z Ivanom in mamo za očetom, bosa, ko so jim možje z rdečo zvezdo na kapi zagrozili: »Zginite, če ne vas bomo postrelili!« Ta dogodek Mili nosi še vedno v sebi. Po vojni je s pomočjo znancev izvedela kruto resnico. Na uho ji je prišlo ime osebe, ki je očeta ustrelila. Bil je S. s Teharij. Živel je na območju Teharij in je bil poznana politična osebnost, z velikim vplivom in privilegiji (delal je na občini in bil direktor), ki so jih bili deležni tudi njegovi potomci. Ob neki priliki je sestra Mimi nekje izgovorila ime te osebe, ki ji je ustrelila očeta, za kar so izvedeli njegovi sorodniki. Začeli so na različne načine vršiti pritisk nanjo. Že tako globoko ranjena v duši je pod pritiski omagala, še posebej, ker je vedela, da so še vedno pod zaščito rdeče zvezde. V duševni krizi je poskušala narediti samomor, prerezala si je žile na roki, a so jo k sreči domači še pravočasno rešili. Danes je popoln duševni bolnik, ki večino časa preživi v psihiatrični bolnišnici v Vojniku in je brez vsakršne opravilne sposobnosti. Za vse to je bila kriva »redeča zvezda na kapi« tako imenovanih partizanov.

Mili je skušala bratu Ivanu vse življenje na različne načine pomagati. Zelo mlada se je poročila. Mislim, da je tudi njena zasluga, da je njen mož, ki je bil politični funkcionar, dosegel, da je bil Ivan zaradi zdravstvenih razlogov oproščen služenja vojaščine. Sestra ga je tudi finančno podpirala za osebne potrebe, ga obiskovala v času bolezni, kasneje pa tudi nama pomagala, saj naju je vzela k sebi na stanovanje, ko sva se poročila in tudi v času rojstva hčerke. Zato ni nič čudnega, da jo je bolni brat občasno pogrešal.

Zdravnik mi je glede moževe bolezni povedal, da je njegov organizem omagal. Postajal je tudi vse bolj bled, očke so izgubljale sijaj, včasih jih niti v spanju ni mogel več zapreti. Zdravnica me je vprašala, ali naj ga pošlje v bolnišnico, ali želim, da bi umrl doma. Dejala sem, da želim, da ostane doma. Še vedno sem nekako upala, da to še ne bo tako kmalu.

Tisto noč pred prvim februarjem 2015 je nekajkrat nehal dihati. Ko sem ga malo premaknila, je spet zadihal. Bedela sem ob njem in opazovala premikanje adamovega jabolka pod brado, ki se je pri dihanju močno gibalo, včasih pa se je ustavilo. Zjutraj sem ga nahranila in mu dala ustrezna zdravila, dihal je. Potem sem sklenila, da bom malo počakala, da se mu hrana v želodcu umiri, kasneje pa sem ga nameravala prenesti s posebnim dvigalom na fotelj, upajoč, da bo sede laže dihal. Med tem sem poklicala dežurno službo in jim opisala stanje. Obljubili so, da bodo nemudoma prišli. Sama sem na hitro sedla v kuhinji za mizo, da sem popila čaj, a ves čas sem ga opazovala. Bil je miren. Nenadoma pa je zaropotalo. Iznad kuhinjskih vrat je padel na tla keramični krožnik, ki mi ga je nekoč prinesel z neke službene poti. Nisem sem si vzela za mar črepinj, ampak sem skočila k možu, misleč, da ga je ropot vznemiril. Ko pa sem pristopila k njemu, sem ugotovila, da ne diha, adamovo jabolko se ni premikalo. Pritisnila sem svoje uho k njegovim ustom, a dihanja nisem zaznala. Poskusila sem z umetnim dihanjem, v tem pa so že prišli zdravnik in še dva sodelavca. Na prsi so mu namestili merilne naprave, jih premeščali, naenkrat pa je zdravnik stegnil roko proti meni, ki sem stala na drugi strani postelje in rekel: »Moje sožalje, gospa«. Meni se je stemnilo pred očmi, ne vem kako sem reagirala. Vem pa, da ko sem prišla k sebi, sem se ga dotikala z obrazom in roko. Njegova roka je bila še topla, obraz pa bled, eno oko je imel zaprto, drugo, levo pa široko odprto. Tudi usta so bila odprta. Poklicala sem hčerko in zeta, ki sta takoj prišla in urejala stvari naprej, kar je bilo potrebno. Jaz pa sem samo stala ob možu, gledala njegovo odprto oko, če se bo morda le še zganilo. Potem sem poklicala še duhovnika, da ga je mazil. Takoj je prišel. Gospod župnik me je zelo lepo potolažil. Dejal je, da je mož lepo mirno zaspal, ob slovesu pa je njegov duh s padajočim krožnikom dal meni znak, da odhaja. Pozneje teh črepinj nisem vrgla stran. Preostali del krožnika sem obesila nazaj in vanj namestila moževo sliko. Prišel je mrliški oglednik in nazadnje avto, ki je moža odpeljal. Potem so ga lepo oblekli, jaz pa sem mu še odrezala šopek las in jih namestila ob njegovo sliko, ki jo nosim na obesku okrog vratu. Tudi njegovo nočno oblačilo, v katerem je umrl, počiva ob moji postelji.
Vsi so me tolažili, da se je s tem končalo njegovo trpljenje. Bog ga je vzel k sebi, saj je bil moj mož globoko veren človek. Dala sem mu še zadnji poljub in objem ter stisnila njegove, meni tako ljubljene roke. Potem so ga odpeljali. V svoji žalosti sem hotela kar za njim, pa sta me hčerka in zet močno držala. Ostala sem brez svojega ljubega moža po 56 letih. Jokala sem in jokala in še vedno jočem, največkrat se mi to zgodi zjutraj. Pod njegovo sliko, ki visi nad mojo posteljo, v prostoru, od koder je za vedno odšel, sem si zapisala:

Vse prezgodaj si odšel

in nisi mene sabo vzel,

moj dotik več ne doseže te,

s teboj pa vedno moje bo srce.

Moj mož zdaj počiva v grobu, kjer počiva njegova mama. Jaz pa bom poskuša najti kosti njegovega očeta, ki leže v gozdu blizu Dramelj, na območju kraja Marija Dobje. Javila sem se tudi za posvojitelja svojega tasta. Če mi bo uspelo, bom s tem svojemu pokojnemu možu izpolnila željo iz otroških let, ki se mu ni uresničila, ker so očeta na silo odpeljali, on pa je tisti večer, ko je oče skrit ležal pod posteljo prosil mamo: »Jaz bi pa pri ateku ajal.«
Z moževo smrtjo ni konec moje ljubezni do njega. Močna je tako, da seže preko groba, zato tudi napis na njegovem grobu: Kogar ljubimo, nikoli ne umre, le daleč, daleč je.

V veliki žalosti, ker se ga ne morem več dotikati, ga poljubljati, prebiram njegova čudovita pisma in pesmi in čakam na čas, ko bova spet skupaj, tam kjer ni žalosti, solza in krivic, tam bova za vedno skupaj. Rož na balkonu najinega doma ne bo več. Negovala bom le še vrtnice, da jih bom nosila njemu na grob. Enaka slika, ki jo imam nad posteljo, visi tudi v kuhinji nad mizo, kjer vsak večer molim zanj, jo prekrižam in dodam:
HVALA, KER SI BIL TAKO ZELO MOJ,

JAZ PA OSTAJAM TVOJA, TVOJA ZA VEDNO, 
čeprav sama zdaj živim,

sama, sama spim,

le v sanjah te za roko še držim.

Ko zjutraj se zbudim,

se jočem in po tebi hrepenim.

Bila sem tvoja, ti pa moj.

Nekoč spet spala bom s teboj.

Zdaj zares globoko čutim, da je misel dr. Felca, ki mi jo je napisal, da ima človek le eno, edino pravo ljubezen, globoka resnica.

